SKRIFTLIG FORESPØRGSEL E-3149/01

af Brice Hortefeux (PPE-DE) til Rådet

(15. november 2001)

Om: Skattely i Den Europæiske Union

Angrebene den 11. september 2001 har skabt en generel mobilisering både af offentligheden og af de europæiske institutioner. Der har imidlertid været rettet omfattende kritik mod omfanget af kampagnen for kampen mod finansiering af terrorisme via offshore finanscentre og ulovlige hvidvaskningsnet. En stor del af disse centre ligger midt i Den Europæiske Union, især i London City og i de territorier, der hører under den britiske krone (Gibraltar, Jersey og Guernesey).

Det forekommer ubegribeligt og ulogisk, at de personer, der har taget fat på at bekæmpe terrorisme og dens finansiering slet ikke stiller spørgsmål ved eksistensen af disse skattely. Man skal ikke gøre sig illusioner om, at man ved at føre krig mod 27 enheder bekæmper et system, som har gode vækstbetingelser direkte i en EU-medlemsstat. Disse territorier er ikke kun et paradis af skattemæssige, bankmæssige og økonomiske årsager, men desværre også af juridiske årsager på mange områder.

I betragtning af denne alvorlige konstatering, hvad er så Rådets holdning, og hvilke foranstaltninger forventes der truffet for at afhjælpe denne kendsgerning?

Svar

(1. marts 2002)

På Rådets samling den 16. oktober 2001 blev der draget en række konklusioner om de fremskridt, der var gjort, og de foranstaltninger, der skal træffes, i forbindelse med bekæmpelse af terrorisme, hvidvaskning og skatte- og afgiftskriminalitet.

Blandt disse konklusioner kan følgende nævnes:

1. Medlemsstaterne undertegnede udkastet til protokol til konventionen af 29. maj 2000 om gensidig retshjælp i straffesager mellem medlemsstaterne. Denne protokol udgør en væsentlig forbedring af samarbejdet mellem medlemsstaterne inden for bekæmpelse af økonomisk kriminalitet. Medlemsstaterne forpligter sig til at ratificere denne protokol snarest muligt og senest inden udgangen af næste år.

2. Rådet vedtog som led i den fælles beslutningstagning med Europa-Parlamentet direktivet om ændring af direktivet af 10. juni 1991 om forebyggende foranstaltninger mod anvendelse af det finansielle system til hvidvaskning af penge. Dette nye direktiv om hvidvaskning af penge, der udvider forbuddet mod hvidvaskning af penge til ligeledes at omfatte ikke blot narkotikahandel, men også anden alvorlig kriminalitet og udvider forpligtelserne i henhold til direktivet til ligeledes at omfatte visse ikke-finansielle aktiviteter og erhverv, herunder advokater og revisorer, er af stor betydning for bekæmpelsen af organiseret kriminalitet.

3. Rådet agter at vedtage udkastet til rammeafgørelse om fuldbyrdelse i Den Europæiske Union af kendelser om indefrysning af aktiver eller bevismateriale.

4. I overensstemmelse med konklusionerne fra samlingen den 17. oktober 2000 gentager Rådet som anbefalet af Den Finansielle Aktionsgruppe vedrørende Hvidvaskning af Penge (FATF), at medlemsstaternes finansieringsinstitutter skal være særlig opmærksomme på forretninger og transaktioner med personer, herunder selskaber og finansieringsinstitutter, i ikke-samarbejdsvillige lande og territorier (NCCT). Listen over disse lande og territorier blev ajourført den 7. september 2001 og ser nu således ud: Cookøerne, Dominica, Egypten, Guatemala, Grenada, Ungarn, Indonesien, Israel, Libanon, Marshalløerne, Myanmar, Nauru, Nigeria, Niue, Filippinerne, Rusland, Saint Christopher og Nevis, Saint Vincent og Grenadinerne samt Ukraine.

5. Rådet noterer sig, at FATF den 22. juni og igen den 7. september 2001 konstaterede, at Filippinerne ikke har truffet nogen særlige foranstaltninger til bekæmpelse af hvidvaskning af penge, og anmodede sine medlemmer om at træffe modforanstaltninger over for Filippinerne. Det er rapporteret, at Filippinerne vedtog lovgivning om bekæmpelse af hvidvaskning af penge den 29. september 2001. FATF har derfor anmodet alle sine medlemmer om at suspendere anvendelsen af modforanstaltninger over for Filippinerne, medens det søges fastslået, at der virkelig er vedtaget lovgivning om bekæmpelse af hvidvaskning af penge. FATF har også noteret sig, at Nauru den 28. august 2001 vedtog en lov om bekæmpelse af hvidvaskning af penge. Denne nye lovgivning menes imidlertid at have flere mangler og løser ikke i tilstrækkelig grad det væsentligste pengehvidvaskningsproblem i Nauru. FATF har derfor besluttet, at dens medlemmer skal træffe modforanstaltninger over for Nauru, medmindre der vedtages passende lovændringer inden den 30. november 2001.

På samlingen den 17. oktober 2000 forpligtede medlemsstaterne sig til i fællesskab og på samme tid straks at iværksætte de af FATF besluttede modforanstaltninger og til om nødvendigt at tilpasse deres lovgivning

De foranstaltninger, som FATF anbefaler, går ud på:

a) at stille strenge krav om identificering af kunder og forbedret rådgivning, herunder finansiel rådgivning for de specifikke retsområder, til finansieringsinstitutter med henblik på identificering af de egentlige nydelsesberettigede, før der optages forretningsforbindelser med privatpersoner eller selskaber fra disse lande;

b) at forbedre de relevante indberetningsordninger eller indføre systematisk indberetning af finansielle transaktioner ud fra den betragtning, at det er mere sandsynligt, at finansielle transaktioner med sådanne lande er mistænkelige;

c) i forbindelse med overvejelse af anmodninger fra banker om godkendelse af etablering i FATF-medlemslande af datterselskaber eller filialer eller repræsentationskontorer at tage hensyn til, at den relevante bank er fra et af de ikke-samarbejdsvillige lande og territorier;

d) at advare virksomheder uden for finanssektoren om, at transaktioner med enheder i ikke-samarbejdsvillige lande og territorier er forbundet med en risiko for hvidvaskning af penge.

Medlemsstaterne, forsamlet i Rådet, har besluttet i fællesskab og på samme tid om nødvendigt at bringe ovennævnte modforanstaltninger i anvendelse over for Filippinerne og Nauru med øjeblikkelig virkning. Hvis det er nødvendigt at vedtage lovgivning, for at modforanstaltningerne kan få virkning, forpligter medlemsstaterne, forsamlet i Rådet, sig til at sikre, at deres lovgivning sætter dem i stand til at anvende modforanstaltningerne fra den 1. januar 2002.

6. Rådet understreger, at det haster med at tage kraftige forholdsregler mod finansiering af terrorisme i overensstemmelse med Sikkerhedsrådets resolution 1373/01. Rådet beslutter at anvende FATF-ordningen med koordinerede modforanstaltninger over for ikke-samarbejdsvillige lande og territorier, også i forhold til lande, som skjuler, støtter eller giver husly til terrorister og deres finansielle midler. Rådet opfordrer indtrængende Kommissionen til hurtigt at drøfte forslag til sikring af, at medlemsstaterne i fællesskab og på samme tid træffer effektive foranstaltninger over for sådanne lande.

7. Rådet udtrykker tilfredshed med det arbejde, der allerede er gjort med en standardaftale om gensidig retshjælp med ikke-samarbejdsvillige lande og territorier, og anmoder den kompetente gruppe om at fremskynde arbejdet. Efter udarbejdelsen af standardaftalen agter Rådet hurtigt at bemyndige formandskabet til sag for sag og om nødvendigt med bistand fra Kommissionen at indlede forhandlinger med de ikke-samarbejdsvillige lande og territorier, også på grundlag af og i overensstemmelse med proceduren i artikel 24 og 38 i traktaten om Den Europæiske Union.

8. EU's medlemsstater opfordrer indtrængende Den Internationale Valutafond (IMF) til at øge sin indsats i nært samarbejde med Forum for Finansiel Stabilitet med henblik på at vurdere, om tilsynet i offshore-finanscentrene er tilstrækkeligt, og yde den nødvendige tekniske bistand til at styrke disse centres integritet. Endvidere anmoder de IMF og Verdensbanken om at tage yderligere skridt til at inddrage standarderne for bekæmpelse af hvidvaskning af penge i deres rådgivning og programmer med hensyn til politisk kurs.

Som det ærede medlem vil have bemærket, tillægger Rådet ikke-samarbejdende jurisdiktioner stor betydning og er parat til at træffe de nødvendige foranstaltninger til at forhindre, at de bruges med henblik på hvidvaskning.